钦定古今图书集成/历象汇编/庶征典/第094卷 > 《南岳青词》前人
## 钦定古今图书集成/历象汇编/庶征典/第094卷 > 《南岳青词》前人

旱太甚以如焚。备罄祷祈之悃；天不言而善应，乞垂
霑丐之仁。仰戴隆恩，敢忘祇谢？伏念臣猥繇推择，缪
任抚绥。既分阃外之顾忧，常轸民间之休戚。顾惭舛
政，上干二气之和；驯致常旸，几遍三湘之境。极夙宵
而省咎，如疾疚之在躬。诞即灵宫，肃陈醮席。为列城
而请命，赖洪覆之垂休。自入孟秋以来，屡霑时雨之
“润。苗将枯而复茂，粟方贵而浸平。虽遐迩不同，或有
全亏之地；然盈虚相补，尚几下熟之年。既荷殊恩，敢
祈终惠。盖顷属惔焚之际，尝嘿思赈恤之宜。欲殚一
己之劳，期建百年之利。必也丰穰之不失，庶乎规画
之可行。冀皇天后土之有临，亟成微志；俾赤子黎元
之得所，尽出洪钧。”